<classify> MKUU wa Jeshi la Polisi Nchini IGP, Simon Sirro anatarajiwa kukabidhiwa Uenyekiti wa Umoja wa Wakuu wa Majeshi ya Polisi kwa Nchi za Afrika Mashariki na Kati EAPCCO katika mkutano mkuu wa 21 wa umoja huo. Mkutano huo utafanyika kuanzia Septemba 15 hadi 20, mwaka huu Arusha.Sirro alisema Dar es Salaam jana kuwa umoja huu ni msaada mkubwa wa kutatua changamoto za kihalifu zinazovuka mipaka ambazo ni wizi wa magari, usafirishaji haramu wa binadamu, biashara ya haramu ya dawa za kulevya na uhalifu wa kimtandao.Alisema changamoto hizo ni vigumu kwa nchi moja kukabiliana nazo kwa mafanikio bila kushirikisha nchi nyingine. Sirro alisema hayo wakati wa mkutano wake na mwenyekiti wa umoja huu anayemaliza muda wake, Mkuu wa Jeshi la Polisi la Sudan, Adil Mohamed Ahmed Bashair na maofisa waandamizi wa Jeshi la Polisi kutoka Makao Makuu Dar es Salaam. Aidha, Sirro aliusifu uongozi wa sasa wa umoja huo, ambao mwenyekiti wake ni Mkuu wa Jeshi la Polisi Sudan, Adil Mohamed Ahmed Bashair kwa kufanikisha kutoa mafunzo kwa askari polisi waliopo katika nchi wanachama na kuhakikisha kuwa nchi zote zinakuwa na utulivu.Kwa upande wake, Mkuu wa Jeshi la Polisi Sudan alisema kuwa ana imani na IGP Sirro na kwamba anaamini EAPCCO itakuwa katika mikono salama atakapokabidhiwa uenyekiti wa umoja huo.Mkuu wa Jeshi la Polisi Nchini Sudani yupo nchini Tanzania alikuwa na ziara ya siku mbili Agosti 29 na 30, mwaka huu. EAPCCO hadi sasa inaundwa na nchi za Burundi, Comoro, Djibouti, Jamhuri ya Kidemokrasia ya CongoDRC, Eritrea, Ethiopia, Kenya, Rwanda, Seychelles, South Sudan, Sudan, Tanzania na Uganda. Nchi za mwisho kujiunga na umoja huo ni Burundi na DRC zilizojiunga Septemba 14, 2017.  <topic>: KITAIFA 